กรมชลประทานชี้แจงการเวนคืนที่ดินโครงการประตูระบายน้ำบ้านหาดแตง อำเภอท่าแซะ จังหวัดชุมพร
ดร.ทองเปลว กองจันทร์ อธิบดีกรมชลประทาน ได้ชี้แจงกรณีที่เกิดขึ้นว่า กรมชลประทานและส่วนราชการที่เกี่ยวข้องได้ดำเนินการเตรียมความพร้อมก่อนการก่อสร้างโครงการประตูระบายน้ำบ้านหาดแตง อำเภอท่าแซะ จังหวัดชุมพร ทั้งด้านการศึกษาทางด้านวิศวกรรม การศึกษาวางโครงการพิเศษโครงการประตูระบายน้ำบ้านหาดแตง จนแล้วเสร็จเมื่อวันที่ 10 กันยายน 2559 เนื่องจากปัจจุบันยังไม่มีแหล่งเก็บกักน้ำต้นทุนขนาดใหญ่ ตั้งอยู่ในบริเวณพื้นที่คลองรับร่อ อำเภอท่าแซะ เมื่อเกิดฝนตกหนักเป็นเวลานาน มักจะเกิดน้ำท่วมขัง ทำให้พื้นที่เพาะปลูกและทรัพย์สินต่างๆของราษฎร ในพื้นที่อำเภอท่าแซะและอำเภอเมืองชุมพร ได้รับความเสียหายเป็นประจำ รวมถึงในช่วงฤดูแล้งยังได้รับความเดือดร้อนจากปัญหาภัยแล้งทุกปี 

กรมชลประทานได้ร่วมกับส่วนราชการที่เกี่ยวข้องจัดการประชุมชี้แจงและประชาสัมพันธ์สร้างการรับรู้ของโครงการฯ ไปแล้ว 2 ครั้ง โดยครั้งที่ 1 จัดขึ้นเมื่อวันที่ 17 พฤษภาคม 2559 มีกลุ่มเป้าหมายคือผู้นำท้องถิ่นในเขตพื้นที่ที่ได้รับผลกระทบทั้งทางบวกและทางลบของโครงการ ครั้งที่ 2 เมื่อวันที่ 3 สิงหาคม 2559 เป็นการเปิดเวทีสาธารณะ เพื่อรับฟังความคิดเห็นของประชาชนและการสร้างการมีส่วนร่วมในการพัฒนาแหล่งน้ำ โดยมีกลุ่มเป้าหมายคือประชาชนที่มีส่วนได้ส่วนเสียและได้รับผลกระทบทั้งทางบวกและทางลบของโครงการฯ  ซึ่งมีผู้เข้าร่วมประชุมทั้งสิ้น 99 คน โดยมี นางจำเริญ สุขขัง ซึ่งเป็นพี่สะใภ้ของนางสาวบุญเลือง สุขขัง (ผู้ร้องทุกข์) เข้าร่วมประชุมด้วย และในที่ประชุมได้มีข้อสรุปว่า ให้เยียวยาและช่วยเหลือผู้ได้รับผลกระทบอย่างเป็นธรรม ทั้งนี้ ชาวบ้านยังอยากให้มีการก่อสร้างประตูระบายน้ำและฝายชะลอน้ำขนาดเล็กเพิ่มขึ้นในพื้นที่ต้นน้ำอีกด้วย  

ต่อมาได้มีมติคณะรัฐมนตรี อนุมัติหลักการร่างพระราชกฤษฎีกากำหนดเขตที่ดินในบริเวณที่ที่จะเวนคืนท้องที่ตำบลรับร่อ และตำบลหินแก้ว อำเภอท่าแซะ จังหวัดชุมพร เมื่อวันที่ 21 พฤศจิกายน 2560 ประกาศในราชกิจจานุเบกษา เมื่อวันที่ 27 กรกฎาคม 2561 ซึ่งปรากฏว่าเจ้าของทรัพย์สินที่ถูกเวนคืนบางส่วน ไม่พอใจราคาค่าทดแทนตามที่คณะกรรมการจัดซื้อและกำหนดค่าทดแทนทรัพย์สินกำหนด มีสิทธิ์อุทรราคาค่าทดแทนต่อรัฐมนตรีว่าการกระทรวงเกษตรและสหกรณ์ และหากยังไม่พอใจในคำวินิจฉัยของรัฐมนตรีว่าการกระทรวงเกษตรและสหกรณ์ ก็สามารถใช้สิทธิฟ้องศาลได้ภายในกำหนด 1 ปี จึงมีแนวทางที่ผู้ร้องจะได้รับการเยียวยาจากทางภาครัฐตามขั้นตอนของกฎหมายที่กำหนดไว้แล้วทุกกรณี อีกทั้งยังจะได้รับการยกเว้นค่าธรรมเนียมในการจดทะเบียนสิทธิและนิติกรรมการยกเว้นภาษีเงินได้บุคคลธรรมดาสำหรับเงินค่าทดแทน วันที่ได้รับตามกำหนดว่าด้วยการเวนคืนอสังหาริมทรัพย์ 

สำหรับอัตราค่าทดแทนที่ดินนั้น กรมชลประทานได้ตั้งราคาซื้อขายกันตามปกติในท้องตลาดที่ได้จดทะเบียนสิทธิและนิติกรรมวันที่ 14 พฤศจิกายน 2559 โดยพื้นที่ติดถนน ซอย ทาง ที่เป็นที่อยู่อาศัย มีราคาทุนทรัพย์ไร่ละ 60,000 บาท กำหนดให้ไร่ละ 500,000 บาท ส่วนพื้นที่เกษตรกรรมที่เหลือในแปลงเดียวกันที่มีการประเมินไร่ละ 60,000 บาท กำหนดราคาไร่ละ 200,000 บาท ซึ่งที่ดินของผู้ร้องในสภาพข้อเท็จจริงปัจจุบันติดทางสาธารณะประโยชน์ กรณีเป็นที่ดินที่มีเอกสารสิทธิ์ กรมชลประทานจะดำเนินการตกลงซื้อขายที่ดินโดยวิธีเจรจาซื้อขายเป็นลำดับแรกก่อน หากไม่สามารถดำเนินการได้ก็จะดำเนินการให้เป็นไปตามระเบียบและขั้นตอนทางกฎหมายต่อไป ส่วนกรณีเป็นที่ดินที่ไม่มีเอกสารสิทธิ์กรมชลประทานจะดำเนินการจ่ายเงินค่าทดแทนทรัพย์สินแก่ราษฎรผู้ครอบครองและทำประโยชน์ โดยมีคณะกรรมการกำหนดค่าราคาทดแทนทรัพย์สินเพื่อการชลประทาน

ดังนั้น การจัดหาที่ดินของโครงการประตูน้ำประตูระบายน้ำบ้านหาแตง จังหวัดชุมพร จึงเป็นไปตามกระบวนการและระเบียบที่เกี่ยวข้อง สำหรับกรณีการสูญเสียที่อยู่อาศัยทั้งหมดจากการเวนคืนที่ดินรายนางสาวบุญเรือง สุขขัง ที่ได้ยื่นหนังสือร้องทุกข์ต่อนายกรัฐมนตรี นั้น กรมชลประทานจะดำเนินการประชาสัมพันธ์ สร้างความเข้าใจกับประชาชน และจะเร่งแก้ไขปัญหาดังกล่าวในทุกมิติ ทั้งทางด้านกฎหมาย ด้านสังคม และด้านวิศวกร โดยจะรายงานผลให้ทราบต่อไป